ซื้อโอท็อปลดหย่อนภาษีได้
ครม.เคาะมาตรการลดหย่อนภาษี ซื้อช็อปโอท็อปไม่เกิน 1.5 หมื่น ตลอดเดือน ส.ค.นี้ หวังกระตุ้นเศรษฐกิจฐานราก
13 ก.ค. 2559

ครม.เคาะมาตรการลดหย่อนภาษี ซื้อช็อปโอท็อปไม่เกิน 1.5 หมื่น ตลอดเดือน ส.ค.นี้ หวังกระตุ้นเศรษฐกิจฐานราก 
นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่าที่ประชุมคณะรัฐมนตรี (ครม.) เมื่อวันที่ 12 ก.ค. 2559 ได้อนุมัติมาตรการภาษีเพื่อส่งเสริมสินค้าท้องถิ่น (OTOP Extravaganza) ตามที่กระทรวงการคลังเสนอ โดยกำหนดให้หักลดหย่อนภาษีเงินได้บุคคลธรรมดาสำหรับการซื้อสินค้า OTOP ตามจำนวนที่จ่ายจริง แต่รวมกันทั้งหมดแล้วไม่เกิน 1.5 หมื่นบาท
ทั้งนี้ มีหลักเกณฑ์และเงื่อนไข ดังนี้ 1.ต้องเป็นสินค้า OTOP ที่ได้รับการรับรองและลงทะเบียนกับกรมการพัฒนาชุมชนและต้องเสียภาษีมูลค่าเพิ่ม 2.เป็นรายจ่ายในการซื้อสินค้า OTOP ตามข้อ 1. ให้กับผู้ประกอบการจดทะเบียนภาษีมูลค่าเพิ่ม และได้รับใบกำกับภาษีตามมาตรา 86/4 แห่งประมวลรัษฎากร ในระหว่างวันที่ 1-31 ส.ค. 2559 และ 3.ปฏิบัติตามหลักเกณฑ์ วิธีการ และเงื่อนไขอื่นที่อธิบดีกรมสรรพากรประกาศกำหนด
นอกจากนี้ ครม.ได้มอบหมายการท่องเที่ยวแห่งประเทศไทย (ททท.) ประชาสัมพันธ์แก่นักท่องเที่ยวต่างชาติทราบถึงนโยบายนี้ พร้อมมอบหมายส่วนราชการที่เกี่ยวข้องพิจารณาจัดงานแสดงสินค้า OTOP ในช่วงเดือน ส.ค. 2559 และให้กรมสรรพากรประชาสัมพันธ์ให้ผู้ประกอบการ OTOP เป็นผู้ประกอบการจดทะเบียนที่ขายสินค้าให้แก่นักท่องเที่ยว ซึ่งนักท่องเที่ยวมีสิทธิขอคืนเงินภาษีมูลค่าเพิ่ม (VAT Refund for Tourists : VRT) ได้
นายกอบศักดิ์ กล่าวว่า มาตรการที่ออกมานี้เพื่อกระตุ้นเศรษฐกิจฐานราก เพราะขณะนี้แม้ว่าข้อมูลเศรษฐกิจไทยจะดีขึ้น แต่ไส้ในเป็นการขยายตัวจากการลงทุนภาครัฐเป็นหลัก กำลังซื้อของประชาชนในฐานรากยังคงลดลงตามการลดลงของราคาสินค้าเกษตรและภาวะเศรษฐกิจโลก ซึ่งกระทรวงการคลังคาดว่ามาตรการนี้จะช่วยขับเคลื่อนเศรษฐกิจและเพิ่มกำลังซื้อในระดับฐานราก ซึ่งส่วนใหญ่เป็นผู้ผลิตสินค้า OTOP ซึ่งปัจจุบันมีจำนวนผู้ประกอบการทั้งสิ้น 4.07 หมื่นราย เป็น OTOP ชุมชน 25,234 ราย ผลิตโดยผู้ประกอบการรายบุคคล 14,154 ราย และเอสเอ็มอี เงินลงทุนไม่เกิน 10 ล้านบาท 614 ราย ผลิตสินค้า ได้แก่ อาหาร เครื่องดื่ม เสื้อผ้าเครื่องแต่งกาย ของใช้เครื่องประดับตกแต่ง ของที่ระลึกและสมุนไพร ประมาณ 8 หมื่นรายการสินค้า มูลค่าทางเศรษฐกิจราว 1 แสนล้านบาท
ด้านกระทรวงการคลังประเมินผลกระทบต่อเศรษฐกิจจากมาตรการนี้ว่า จะส่งผลให้เกิดการใช้จ่ายในระบบเศรษฐกิจในการซื้อสินค้า OTOP จำนวน 1 หมื่นล้านบาท ภายในเดือน ส.ค. รวมทั้งจูงใจให้ผู้ประกอบการเข้าสู่ระบบภาษีมากขึ้นซึ่งจะสามารถชดเชยรายได้ภาษีที่สูญเสียไปได้ในอนาคต